Suid Afrikaanse Nuus Thread - Page 137 - Stormfront
01-08-2007, 11:27 PM #1361
Nuwe belstelsel kan internet, sekerheid beduiwel
PRETORIA. – Wanneer Telkom se gebiedskode-skakeling volgende Dinsdag in werking tree, moet jy seker maak jou sekerheidsmaatskappy het jou gebiedskode by jou telefoonnommer gevoeg en dat die nommer van jou internet se skakelingslyn korrek is.
Van 16 Januarie af sal jy die gebiedskode van die dorp en/of streek wat jy bel ook móét skakel – selfs al bel jy iemand in dieselfde dorp en/of streek as jy.
Mnr. Ajith Bridgraj, woordvoerder van Telkom SA, het gesê mense moet seker maak hul internet-konneksies maak van die regte tiensyfer-skakelnommer gebruik.
"As jy die telefoonnommer (wat jou internet-konneksie gebruik om aanlyn te gaan) nie verander sodat dit die gebiedskode ook bevat nie, sal jy waarskynlik nie die internet kan gebruik nie," het Bridgraj gesê.
Verder is dit volgens hom moontlik dat jou sekerheidsmaatskappy nie 'n outomatiese oproep sal ontvang as jou alarm afgaan nie, tensy jy seker maak jou sekerheidsmaatskappy het hul kliënte se nommers reeds op datum gebring.
Die meeste sekerheidsmaatskappye, soos Coin Security, het egter reeds na die nuwe tiensyfer-telefoonnommers oorgeskakel.
"Coin Security het reeds drie jaar gelede, toe Telkom bekend gemaak het dat die tiensyfer-skakelkodes gebruik sal word, na dié kodes oorgeskakel.
"Ons sal dus nie hoef terug te gaan en die bestaande nommers hoef te verander nie. Ons kliënte kan veilig slaap," het me. Anke Potgieter, 'n woordvoerder van Coin Security, gister gesê.
Die sekerheidsmaatskappy Chubb, het ook bevestig dat hy gereed is vir die oorskakeling.
"Ál ons stelsels is reeds op datum gebring en ons gebruik van verlede jaar Oktober af die tiensyfer-telefoonnommers vir al ons kliënte en hul alarmstelsels," het me. Alison Bull, 'n woordvoerder van Chubb, gesê.
Bridgraj het gesê mense wat vergeet om die gebiedskode óók te skakel tot en met 16 Maart na 'n foutboodskap herlei sal word om mense daaraan te herinner om wél gebiedskodes by te voeg.
Ná 16 Maart sal die ou sewesyfer-nommers bloot op 'n "onbeskikbare lyn" afkom.
01-08-2007, 11:42 PM #1362
Groenpunt gestroop en gesloop
KAAPSTAD. – Voorbereidings om die Groenpunt-stadion heeltemal te sloop word nou met opgewondenheid en 'n tikkie heimwee begroet.
Mnr. Blamo Brooks, stadionbestuurder, het gister aan Die Burger gesê hy het gemengde gevoelens oor die sloping van dié stadion.
"Ek is natuurlik baie opgewonde oor die nuwe stadion wat in die plek van die oue gaan verrys. Ek kan nie help om 'n bietjie nostalgies te wees oor die hele proses nie.
"Die einde van die bestaande stadion beteken ook die einde van 'n mooi era in die stad se ryk geskiedenis."
Volgens hom het hy in die afgelope vyf jaar wat hy die stadionbestuurder was, verskeie hoogtepunte daar beleef. "Die belangrikste hoogtepunt in my loopbaan as stadionbestuurder was beslis die 46664-konsert.
"Dit was 'n belewenis om oudpres. Nelson Mandela se musiekkonsert ten bate van die MIV/vigsstryd in die stadion aan te bied," het Brooks gesê.
Hy het bygevoeg dit is ook nou die regte tyd vir die stad om 'n nuwe en moderne stadion te kry.
"Die stad benodig 'n groter stadion met beter geriewe en 'n ander ontwerp."
Volgens Brooks is die Nuweland-stadion die enigste ander stadion wat met die Groenpunt-stadion kan meeding.
"Dié stadion is egter op die 'verkeerde plek' gebou".
Mnr. Pieter Cronjé, WB 2010-woordvoerder, het gister gesê alle bruikbare items en waardevolle artikels word sedert gister uit die stadion verwyder.
"Dit sluit in dakplate, die besproeiingsstelsel en selfs sekere omheinings. Daar sal binnekort met die finale sloping van die stadion begin word. 'n Nuwe stadion en 'n elektriese substasie sal dan op die perseel gebou word."
Volgens Cronjé sal dit sowat ses weke duur om die stadion te sloop. Die voorbereidings om die nuwe stadion te bou sal in alle erns begin.
"Mense wat 'n ontploffing of inploffing verwag, gaan teleurgesteld wees. Die stadion sal met masjiene afgetakel word. Ons gaan nie plofstof gebruik om die stadion te sloop nie," het Cronjê gesê.
Volgens hom sal daar eersdaags oor die bourommel besluit word. Dié rommel sal of vir grondopvulling gebruik word of dit sal fyngemaal en verwerk word sodat dit later in die konstruksie van paaie gebruik kan word.
Mnr. David Polovin, voorsitter van die Green Point Common Association (GPCA), het gesê me. Helen Zille, burgemeester, en me. Tasneem Essop, provinsiale minister van omgewing, beplanning en ekonomiese ontwikkeling, het Vrydag tydens indringende samesprekings tussen dié drie groepe beslis 'n hand na die GPCA uitgereik.
"Die stad en die provinsie het regtig uit hul pad gegaan om ons tegemoet te kom. Ek sal dit ook so aan my kiesers stel," het Polovin gesê.
"Hulle moet egter besluit of hulle tevrede is met die stad en die provinsie se optrede."
01-09-2007, 06:08 PM #1363
Gif-chaos tref buurt
Drie gewapende skurke het vermoedelik gister in die vroeë oggendure 14 honde en 2 katte in een straat vergiftig om by hul eienaars se huise in te breek.
Inwoners van 'n straat in East Lynne in die ooste van Pretoria moes toesien hoe hul troeteldiere sterf weens vergiftiging.
Mnr. Diale Ratsela, 'n inspekteur van die Tshwane-Dierebeskermingsvereniging (DBV), het gesê daar was totale chaos toe huiseienaars in Heuning*voëlstraat op hul dooie troeteldiere afgekom het.
Een van hulle het vroeër die boewe in sy voortuin betrap, nog besig om polonie met gif te meng en vir sy honde te voer.
Mnr. Gregory McGiddy het sy honde hoor blaf en gaan ondersoek instel, toe hy die drie mans onder 'n boom sien sit.
"Ek het eers die paniekknoppie gaan druk en hulle toe straat-af met 'n byl gejaag."
Hulle het tóé reeds die diere by die huise oorkant, aan weerskante en verder af in die straat vergiftig.
McGiddy het sy bure wakker gemaak, wat elk op die karkasse van hul vergiftigde honde en katte afgekom het.
"Ek sweer as ek daai bl****** kry, is dit die einde van hulle," het 'n ontstelde mnr. Hans Scheepers gesê.
Hy meen die boewe het beplan om in East Lynne toe te slaan, want daar was terselfdertyd 'n gewapende roof en kaping 'n paar blokke verder in dié woonbuurt.
Ratsela is saam met 'n veiligheidsmaatskappy en die metropolisie ontbied.
Die DBV het gister gegis dat die gif moontlik aldikarb (in landbou-kringe bekend as two-step) kon wees.
Maar mnr. Pieter Fourie, 'n produkbestuurder van insekdoders by Bayer, het gesê dit kon enige soort gifstof gewees het en dat hulle eers toetse sal moet doen om vas te stel wat dit was.
Beamptes van Rapid Spill Control, 'n maatskappy wat in die opruiming van gifstowwe spesialiseer, het gistermiddag nog oorblyfsels van die gif gaan verwyder uit vrees dat dit verdere skade kan aanrig.
Die boewe kon nêrens hul planne deurvoer nie en 'n paar honde het bly leef.
01-09-2007, 06:13 PM #1364
Polisie en banke bots oor buit
KAAPSTAD. – Suid-Afrikaanse banke wil 'n stokkie steek voor planne van die staat om dronkbestuurders se motors op te veil vir minder as wat dit werd is.
Banke meen hulle kan meer vir motors kry indien hulle dit self opveil en sodoende 'n groter deel van uitstaande skuld kan delg.
Verteenwoordigers van Absa, Wesbank en Standard Bank het gister gesê die banke het reeds die Vereniging van Banke genader en wil dié kwessie met die batebeslagleggingseenheid (BBE) bespreek.
Mnr. Marcel de Klerk, Absa se bedryfshoof vir voertuig-en-batefinansiering, het gesê banke kan beter pryse vir die motors op 'n veiling kry omdat hulle moeite doen om te sorg dat die motors in 'n goeie toestand is.
"Ons ken die mark en sal dus 'n baie beter prys vir die voertuig kry."
Mnr. Patrice de Marigny, direkteur van voertuig- en batefinansiering van Standard Bank, het gesê dié bank bespreek dit ook tans met die BBE.
"Die bank se belang en regverdigheid teenoor ander partye gaan via die Vereniging van Banke met die BBE bespreek word."
In die feestyd is 352 motoriste net in die Wes-Kaap aangekeer vir dronkbestuur en daar kan moontlik op hul voertuie beslag gelê word.
Die hoof van die batebeslagleggingseenheid, adv. Willie Hofmeyr, het aan Die Burger bevestig dat hy 'n brief van banke ontvang het wat met hom onder meer oor die kwessie van die veilings wil praat.
Hy het gesê wanneer 'n finale beslagleggingsbevel verkry is, word die motor aan die staat verbeurd verklaar en dan op 'n veiling aan die hoogste bieër verkoop.
Die geld wat verkry word, gaan aan die staat of aan die bank indien die persoon nog geld op sy motor skuld. Indien die bedrag wat op die veiling verkry is minder is as die skuld, is die eienaar nog steeds verantwoordelik vir die uitstaande bedrag.
Hofmeyr het gesê van die motoriste wat in die feestyd landwyd vir dronkbestuur aangekeer is, kan voertuie kwyt wees indien hulle onder meer vorige veroordelings vir dronkbestuur het of ver oor die wettige alkoholperk was.
Hofmeyr het 'n lys uitgereik van 11 beweerde dronkbestuurders op wie se motors hulle probeer het om beslag te lê. Nege is nog tans in die howe vir afhandeling.
Een eienaar van 'n BMW, waarvan die waarde R220 000 was, se saak is laat vaar nadat die bank self die motor teruggeneem het omdat hy te ver agterstallig met sy paaiemente was.
Slegs in die geval van 'n motoreienaar van die Noordwes-provinsie is sy motor verkoop en die geld aan die staat verbeurd verklaar omdat hy reeds sy motor klaar betaal het.
Daar word nog op 'n hofdatum gewag vir 'n finale beslagleggingsbevel in die saak waarin die staat in 2004 op die heel eerste motor beslag wou lê – dié van mnr. Benjamin Kleinbooi van Laingsburg.
Mnr. Nicholas Litton van Wesbank se regsafdeling het gesê die BBE het nog nooit 'n finale beslagleggingsbevel verkry teen 'n dronkbestuurder waar geld nog aan die bank geskuld word nie.
"In die Kleinbooi-saak, wat al twee jaar sloer, het die staat tot vandag toe nog nie om 'n finale beslaglegging aansoek gedoen nie.
"Die motor staan steeds en vrot êrens kragtens 'n tydelike beslagleggingsbevel. Die kliënt skuld nog geld, maar ons wag nog om te hoor wat die howe sê," het Litton gesê.
01-09-2007, 06:14 PM #1365
SUID-KAAP: Polisie 'onwillig' om verklaring oor roof af te neem
MOSSELBAAI. – 'n Student wat glo deur die polisie afgeraai is om 'n saak te maak nadat haar selfoon gesteel is, meen as die polisie nie 'n verklaring wil afneem om 'n misdaad te ondersoek nie, móét hulle dit juis doen sodat misdaadstatistieke die werklikheid sal weerspieël.
Die 20-jarige Matie het haar op Nuwejaarsdag teen onbehulpsame polisiebeamptes vasgeloop nadat sy en twee van haar studentevriende skuins ná middernag op Dias-strand met messe gedreig en beroof is.
Die student, wat verkies om anoniem te bly, het 'n klagskrif aan die stasiekommissarisse van Mosselbaai- en Da Gamaskop-polisiekantoor gestuur. Daarvolgens wou die polisiebeampte by die Mosselbaai-polisiekantoor, ene me. Gerber, nie 'n verklaring by haar neem nie, aangesien die voorval glo nie in hul wyk plaasgevind het nie.
Sy het die student na die Da Gamaskop-polisiekantoor gestuur. "Toe ek daar kom, sê die persoon aan diens vir my dit gaan nie help om 'n klag in te dien nie, want ek kan nie die aanvallers identifiseer nie," het die student gesê.
Wéér het die student die polisiebeampte versoek om 'n verklaring af te neem, "sodat dit ten minste vir statistiese doeleindes gebruik kan word".
Die polisiebeampte het glo skouerophalend laat blyk dat sulke verklarings net stof vergaar en nie op rekord geplaas word nie.
Die student en twee vriende het vroeër na nog 'n vriendin gaan soek wat tussen die skare partytjiegangers op Dias-strand verdwyn het. Later het sy hulle per selfoon laat weet dat sy "naby die rotse is".
Op pad na die rotse waar hul vriendin haar glo bevind het, het hulle iemand sien sit. Die manstudent het vooruit gestap om te gaan ondersoek instel en die persoon te vra of hy/sy nie hul vermiste vriendin gesien het nie.
Kort daarna het drie mans na die twee vrouestudente aangestap gekom, hulle met messe gedreig en hulle van hul selfone beroof.
Die drie studente het daarin geslaag om van die rowers te vlug en die polisie te ontbied. Die polisie en die manstudent het later na die toneel teruggegaan en 'n erg getraumatiseerde meisie by die rotse gevind.
"Haar bobene was stukkend gesny en haar klere was van haar lyf afgeskeur," het die damestudent gesê.
"Ons het miskien inligting wat die polisie kon help met die ondersoek na haar aanranding, maar hulle het nie een van ons se kontakbesonderhede geneem nie.
"Die reaksie van die polisie was vir my amper net so traumaties soos die aanval self," het die student gister gesê.
Volgens kapt. Malcolm Pojie, 'n polisiewoordvoerder, is 'n persoon geregtig daarop om 'n misdaad by enige polisiekantoor aan te meld. " 'n Polisiebeampte kan nie 'n klag weier op grond daarvan dat dit nie in die betrokke polisiekantoor se wyk plaasgevind het nie."
Senior personeellede van albei die polisiekantore is besig om die klag te ondersoek. Hulle het onderneem om so gou moontlik verslag te doen oor die uitkoms van die onderskeie ondersoeke.
01-09-2007, 06:14 PM #1366
01-09-2007, 06:18 PM #1367
Shaik 'wil nie om mediese parool aansoek doen'
JOHANNESBURG. – Schabir Shaik het nooit en beplan steeds nie om 'n aansoek by die departement van korrektiewe dienste (DKD) in te dien om op mediese parool vrygelaat te word nie.
Die Shaik-familie het hulle gister sterk uitgespreek teen 'n verklaring deur mnr. Derrick Mdluli dat hy deur sy organisasie, Justice for Prisoners and Detainees (JPDO), gaan aansoek doen dat Shaik op vroeë parool vrygelaat word. Mdluli, tot November verlede jaar nog die KwaZulu-Natalse hoof van die South African Prisoners' Organisation for Human Rights (Sapohr), het oor die naweek in 'n verklaring gesê die JPDO gaan aan die DKD aanbeveel dat Shaik vrygelaat word omdat sy gesondheid so "verswak".
"Ons het die moontlikheid van mediese parool, wat ons dink hy verdien, met hom (Shaik) bespreek en sal 'n aanbeveling aan die DKD maak," het Mdluli aan die Sowetan gesê. Volgens hom sou hy gister of eergister met die Shaik-broers vergader het om "die pad vorentoe" te bespreek.
Shaik, die afgedankte adjunk-pres. Jacob Zuma se voormalige finansiële adviseur, het hom op 9 November verlede jaar by die Westville-gevangenis in Durban vir sy 15 jaar tronkstraf aangemeld nadat hy vroeër in die Durbanse hooggeregshof op korrupsieklagte skuldig bevind is. Hy is egter kort ná sy aankoms na die tronkhospitaal in Qalakabusha by Empangeni oorgeplaas, maar is kort daarna in die St. Augustine-private hospitaal opgeneem.
Hy het glo 'n ligte beroerte gehad nadat hy in dié hospitaal opgeneem is en sukkel glo ook met hoë bloeddruk, depressie en moontlik ook verstopte are rondom sy hart. Shaik, wat reeds 47 dae in die hospitaal is, het die naweek ook 'n operasie aan die gesig gehad om "infeksie en absesse op sy tandvleis" te verwyder, het sy broer, Mo, gesê.
Berigte dat Shaik as gevolg van sy gesondheidstoestand om mediese parool gaan aansoek doen, is egter "heeltemal onwaar", het mnr. Yunus Shaik gister gesê.
"Ons is glad nie deel van dié proses nie. Schabir het nie en beplan ook nie om 'n aansoek om mediese parool te bring nie. Terwyl ons die JPDO se bekommernis oor Schabir waardeer, is dit (die aansoek) ondeurdag."
Volgens Yunus het Mdluli Shaik wél in die hospitaal besoek, maar dat niks oor mediese parool aan Shaik geopper is nie.
"Schabir ken nie dié man nie. Ek het hom gevra en hy sê dít is beslis nie waaroor die besoek gegaan het nie," het Yunus gesê.
Mnr. Luphumzo Kebeni, DKD-woordvoerder, het gister gesê volgens die korrektiewe dienste-wetgewing mag net gevangenes wat in die laaste fases van 'n terminale siekte is vir mediese parool oorweeg word.
01-09-2007, 06:19 PM #1368
Boewe kry nie venster gebreek
DIEWE wat vergeefs die venster van die Prellerplein-tak van die HDL-juwelierswinkel in Bloemfontein met 'n betonblok en selfs geweerskote wou breek, het uiteindelik hul inbraakpoging laat vaar en met leë hande die toneel verlaat.
Selfs koeëls kon nie deur die koeëlvaste winkelvenster van 33 mm dik dring nie.
Mnr. Johan Laubscher, mede-eienaar van die juwelierswinkel waar boosdoeners vermoedelik gister in die vroeë oggendure wou inbreek, sê ná 'n vorige inbraak het HDL sy vensters versterk en ook ander sekuriteitstoestelle aangebring.
Hy sê hy vermoed die booswigte het twee geweerskote op die venster afgevuur, maar die koeëls het nie deurgegaan nie.
"Verder lyk dit ook asof hulle met 'n betonblok die venster wou uitstamp, maar dit het ook nie die venster gebreek nie," vertel hy.
Laubscher het gisteroggend toe hy by die werk opdaag die gekraakte winkelvenster gesien.
01-09-2007, 06:21 PM #1369
'Bankfout' laat R320 000 byna 3 weke verdwyn
PRETORIA. – 'n Bankfout het vermoedelik daartoe gelei dat R320 000 wat kort voor Kersfees in 'n Pretoriase sakeman se bankrekening gedeponeer is, byna drie weke spoorloos verdwyn het.
Eergister was mnr. Cassie Schutte van Lynnwood versigtig verlig toe die twee banke wat by die debakel betrokke was, ENB en Nedbank, hom verseker het die geld is gevind, hoewel dit teen laatmiddag steeds nie in sy rekening was nie.
Sy geldpyn het op 20 Desember begin met 'n onttrekking van R320 000 uit sy huisverband, wat by Nedbank geregistreer is, vir beleggingsdoeleindes.
Dié bedrag moes terugbetaal word in Schutte se Nedbank-rekening om as kontant onttrek te word, en is vir dié doel op 20 Desember eers in 'n trustrekening van sy prokureurs by ENB inbetaal.
Tot op dié punt was die geldspoor vars. Nedbank het gewag op 'n deposito; prokureurs het geskarrel om seker te maak rekeningnommers is korrek; Kersfees het gewink.
"Maar die geld het nooit verskyn nie," sê Schutte. Hoewel hy begryp banke laat deposito's in 'n tussentydse rekening lê as hulle nie weet waar dit eintlik hoort nie, was hy bekommerd die geld is moontlik "gekaap".
"Kan jy geld hijack?" het hy gevra.
Teen dié tyd het Schutte reeds die eerste paaiement op die leenbedrag betaal, al was die geld nog skoonveld.
By navraag het mnr. Steve Higgins van ENB Volksblad die versekering gegee dié bank het reeds op 20 Desember bewys ontvang die geld is uit Schutte se prokureurs se rekening aan Nedbank oorbetaal.
"Ek het die rekening vanoggend besigtig. Die geld is uitbetaal. As die rekeningnommer verkeerd was, sou die transaksie misluk het en die geld teruggestuur word," het Higgins gesê.
Nou blyk dit 'n bankfout was dalk tog die oorsaak.
Mnr. Greg Harwood van Nedbank sê Nedbank het wel die geld van ENB ontvang, maar "die verkeerde rekeningnommer is verskaf".
Die geld het toe in 'n afwagrekening gaan lê totdat die naam van die begunstigde opgespoor is.
"Die korrekte rekeningnommer is intussen gekrediteer en die betaling word teruggedateer na die oorspronklike depositodatum."
Die betaling het gebeur amper drie weke ná die oorspronklike depositodatum, hoewel Nedbank sê Schutte sal geen rente verloor of op enige ander manier vir dié fout betaal nie.
Schutte pak die skuld op ENB, wat volgens sy bankiers nie 'n bykomende "Swift"-banknommer aan Nedbank verskaf het nie.
"Nedbank het nie geweet wat om met die geld te maak nie. Dit was nie lekker nie!" sê Schutte.
01-10-2007, 04:29 PM #1370
Regters, landdroste 'moet soos ander vervolg kan word'
KAAPSTAD. – Regters en landdroste wat hulself aan die verkeerde kant van die gereg bevind, moet soos enige ander oortreder vervolg kan word.
Dít is die mening van regskenners nadat 'n regter van die Pretoriase hooggeregshof na bewering die wet oortree het.
Regter Nkola Motata het met sy luukse motor deur 'n muur gejaag terwyl hy na bewering onder die invloed van drank was.
Volgens oud-appèlregter J.J.F. (Joos) Hefer van Bloemfontein, is regters en landdroste, wat hulself aan die verkeerde kant van die gereg bevind, se gedrag 'n skande vir die land se regstelsel.
"Regters en landdroste soos dié skend Suid-Afrikaners se vertroue in die regstelsel. Dit hoort nie so nie," het Hefer gesê.
Volgens hom is voorvalle soos dié waarin Motata en ander regters en landdroste hulself bevind, skokkend.
Motata het ontken dat hy onder die invloed van drank was. Hy het reeds borggeld van R1 000 betaal en sal op 27 Februarie in die hof verskyn.
Verskeie ander regters en landdroste, onder wie die Kaapse regter-president John Hlophe, was die afgelope tyd ook weens beweerde wandade in die nuus. Hlophe het in 2005 in 'n verslag oor rassisme in die Kaapse balieraad die wenkbroue laat lig. Kort daarna was hy weer in die nuus nadat dit bekend geword het hy het geld van Oasis Group Holdings ontvang selfs nadat hy as regter aangestel is. Die regsdienskommissie het hom onskuldig bevind.
Prof. Lourens du Plessis van die Universiteit Stellenbosch het gesê die regsdienskommissie het sekere standaardprosedure vasgestel "wat ruim geleentheid bied vir beide kante van 'n saak".
Oor omstredenheid van regters soos Hlophe, sê Du Plessis hy "vermoed dat dit die beeld van die regbank kan skaad". Hy het egter benadruk dat Hlophe onskuldig bevind is aan enige wangedrag.
Regter Siraj Desai van die Kaapse hooggeregshof was in 2004 in Indië in die sop nadat 'n 26-jarige MIV/vigsaktivis hom van verkragting aangekla het. Dié klag is laat vaar.
Die regter-president van die grondeisehof, regter Fikile Bam, is verlede jaar oor bewerings van die misbruik van belastinggeld ondersoek. Die regsdienskommissie het besluit om nie teen hom op te tree nie.
Heelparty landdroste, soos me. Ashika Maharaj van George, bevind hulself ook aan die verkeerde kant van die gereg. Maharaj word tans ondersoek vir die beweerde wanbestuur van trustgeld terwyl sy 'n prokureur in Durban was.
'n Landdros van Kimberley, me. Kabashni Padayachee, het in September verlede jaar geweier om oortyd te werk. Talle vermeende misdadigers is toe vrygelaat.
Landdros Steve Burwana van Upington is verlede jaar tien jaar tronk toe gestuur weens verkragting en mnr. Sam Makamo, Benoni se hooflanddros, is geskors. Hy het 'n opgeskorte vonnis gekry omdat hy voorgegee het hy kry 'n motortoelae.
Volgens prof. Pierre de Vos van die Universiteit van Wes-Kaapland plaas regters en landdroste se wangedrag die land se regstelsel onder verdenking. "Regters en landdroste wat die wet oortree, moet gedwing word om verantwoordelikheid vir hul wandade te neem."